Grimaldi Group .td_uid_2_60950047cb30d_rand.td-a-rec-img{text-align:left}.td_uid_2_60950047cb30d_rand.td-a-rec-img img{margin:0 auto 0 0} Dan l-aħħar waqt li kont fi triqti lejn il-Belt innotajt bastiment kbir tal-merkanzija li kien trakkat Kordin. Bħala Kap Eżekuttiv tal-UĦM Voice of the Workers sirt midħla sew tal-portijiet minħabba li nirrappreżentaw ħaddiema fis-settur marittimu. Li laqatni f'dan il-bastiment tal-linja Grimaldi li kien trakkat fil-port kien il-fatt li qatt ma kont rajt vapur ta' dak id-daqs li hu hybrid – jiġifieri jista' jaħdem bil-fuel jew bil-batteriji. Nistqarr li l-aktar li bqajt impressjonat mhux daqstant mil-lat teknoloġiku, iżda minħabba l-fatt li peress li hu hybrid qed jgħin mhux ftit biex iżomm arja nadifa. Dan għaliex sal-lum meta bastimenti kbar jitrakkaw fil-port mhux biss dawk tal-merkanzija iżda wkoll cruiseliners, iżommu l-magni mixgħulin biex ikollhom is-servizz tal-elettriku abbord. Iżda ta' dan hemm prezz qawwi. Forsi mhux kulħadd jirrealizza li l-emissjonijiet tal-vapuri fil-port huma ferm ikbar minn tal-karozzi. Skont riċerka li kienet saret fl-2017, l-emissjonijiet tossiċi tal-kubrit li ħarġu minn 83 cruiseliner li żaru Malta dik is-sena kienu 148 darba aktar mill-flotta tal-karozzi kollha fil-Gżejjer Maltin . Ta' dan l-iktar li ħallsu prezz kienu dawk li jaħdmu fl-inħawi tal-port imma fuq kollox ir-residenti tal-Kottonera, il-Belt u l-Furjana. Mhux ta' b'xejn l-iktar każijiet ta' mard respiratorju jkunu rappurtati f'din il-parti ta' Malta. Biex ngħid kollox il-Gvern f'Novembru li għadda beda proġett ambizzjuż ta' €50 miljun li fuq numru ta' snin għandu jwassal biex jitnaqqsu 90% ta' dawn l-emissjonijiet. Dan billi se titwassal provvista tal-elettriku apposta biex vapuri li jidħlu l-port ikunu jistgħu jużaw lilha flok iżommu l-magni għaddejjin il-ħin kollu. Bla dubju ta' xejn din hi inizjattiva ta' min ifaħħarha. Madanakollu, ikolli nistqarr li dak li għamlet il-linja Grimaldi laqatni b'mod pożittiv għax il-kumpanija kienet pro-attiva u kif jgħidu bil-Malti ma qgħaditx tistenna l-bajtra taqa' f'ħalqha. Għamilt ftit riċerka u sir naf li dan il-bastiment hybrid li jismu l-MV Eco Livorno kapaċi jġorr sa 500 container. Apparti li meta jkun trakkat fil-port ma jarmi l-ebda emissjonijiet, anki meta jkun qed ibaħħar jarmi inqas emissionijiet – nofs id-dijossidu tal-karbonju li jarmu vapuri tal-merkanzija bħalu. Dan kollu hu possibbli permezz ta' batteriji kbar li jiċċarġjaw waqt li jkun qed ibaħħar kif ukoll permezz ta' pannelli solari. Ma' dan hemm sistema teknoloġika li tikkontrolla l-magni biex jaħdmu mill-inqas waqt li jkun hemm filters apposta maċ-ċmieni biex kemm jista' jkun l-arja li toħroġ tkun imnaddfa. Mhux l-iskop tiegħi li nidħol daqstant fl-aspetti tekniċi. L-argument tiegħi hu li hemm bżonn li dawn ma jkunux inizijattivi iżolati. Fuq kollox se jgawdu l-ħaddiema u r-residenti. Ma ninsewx li b'inqas inċidenza ta' mard respiratorju l-pajjiż se jiffranka l-miljuni fil-kura tas-saħħa. Il-proġett tal-Gvern waħdu se jwassal biex ikunu frankati €375 miljun fuq medda ta' 20 sena. Immaġinaw ftit jekk ma' dan l-investiment ikun hemm dawk mill-operaturi privati. Nittama li fis-snin li ġejjin it-teknoloġija tkun tippermetti wkoll li s-sistema tal- hybrid tibda titħaddem fil- cruiseliners . Inħares 'il quddiem biex il-ġenerazzjoni li jmiss tkun tista' tgawdi kwalità ta' arja iktar nadifa anki fl-isfond tal-pjan biex il-karozzi jinqalbu għall-elettriku u ma jibqgħux jiddependu minn fossil fuels. .td_uid_3_60950047cb525_rand.td-a-rec-img{text-align:left}.td_uid_3_60950047cb525_rand.td-a-rec-img img{margin:0 auto 0 0}